జోష్ ఇంగ్లిస్

జాషువా పాట్రిక్ ఇంగ్లిస్ (జననం 1995 మార్చి 4) వికెట్ కీపింగు, కుడిచేతి వాటం బ్యాటింగు చేసే ఆస్ట్రేలియా క్రికెటరు.  ఇంగ్లిస్ ఇంగ్లాండ్‌లోని లీడ్స్‌లో జన్మించాడు. 14 సంవత్సరాల వయస్సులో తన కుటుంబంతో పాటు, ఆస్ట్రేలియా వెళ్లాడు. ఇంగ్లిస్ 2021 T20 ప్రపంచ కప్ గెలిచిన ఆస్ట్రేలియా జట్టులో సభ్యుడు, కానీ టోర్నమెంట్‌లో ఏ ఆట ఆడలేదు. అతను 2022 ఫిబ్రవరిలో ఆస్ట్రేలియా క్రికెట్ జట్టు కోసం అంతర్జాతీయ రంగప్రవేశం చేసాడు 

 జీవిత చరిత్ర 
2015 డిసెంబరులో ఆస్ట్రేలియా పర్యటన సందర్భంగా వెస్టిండియన్లపై క్రికెట్ ఆస్ట్రేలియా XI కోసం ఇంగ్లిస్ తన ఫస్ట్-క్లాస్ రంగప్రవేశం చేశాడు. అతను 2017 జనవరిలో ఆస్ట్రేలియా పర్యటన సందర్భంగా పాకిస్థానీలకు వ్యతిరేకంగా క్రికెట్ ఆస్ట్రేలియా XI కోసం లిస్టు A లో అడుగుపెట్టాడు. 2017 డిసెంబరు 23న 2017–18 బిగ్ బాష్ లీగ్ సీజన్‌లో పెర్త్ స్కార్చర్స్ తరపున ట్వంటీ20 ల్లో ప్రవేశించాడు.

2020 అక్టోబరులో, 2020–21 షెఫీల్డ్ షీల్డ్ సీజన్ ప్రారంభ రౌండ్‌లో, సౌత్ ఆస్ట్రేలియాపై 153 నాటౌట్‌తో ఇంగ్లిస్ తన తొలి ఫస్ట్-క్లాస్ సెంచరీ సాధించాడు.  2021 మార్చిలో, ఇంగ్లాండ్‌లో 2021 T20 బ్లాస్టు టోర్నమెంట్‌లో ఆడేందుకు ఇంగ్లిస్‌ని లీసెస్టర్‌షైర్ కౌంటీ క్రికెట్ క్లబ్ తీసుకుంది.  2021 జూన్‌లో ఇంగ్లిస్, ఒక T20 మ్యాచ్‌లో లీసెస్టర్‌షైర్ తరపున 103 నాటౌట్‌తో తన మొదటి సెంచరీ సాధించాడు.  అతను వోర్సెస్టర్‌షైర్‌పై 61 బంతుల్లో అజేయంగా 118 పరుగులతో తన రెండవ T20 సెంచరీని సాధించాడు. 

2021 ఆగస్టులో, ఇంగ్లిస్ 2021 ICC పురుషుల T20 ప్రపంచ కప్ కోసం ఆస్ట్రేలియా జట్టులో, జాతీయ జట్టుకు తన తొలి పిలుపులో ఎంపికయ్యాడు.  2022 జనవరిలో, శ్రీలంకతో జరిగే సిరీస్ కోసం ఆస్ట్రేలియా ట్వంటీ 20 ఇంటర్నేషనల్ (T20I) జట్టులో ఇంగ్లిస్‌ని చేర్చారు.  ఇంగ్లిస్ తన T20I 2022 ఫిబ్రవరి 11న ఆస్ట్రేలియా తరపున శ్రీలంకతో తన తొలి మ్యాచ్ ఆడాడు.  అదే నెలలో ఇంగ్లిస్, పాకిస్తాన్ పర్యటన కోసం ఆస్ట్రేలియా వన్ డే ఇంటర్నేషనల్ జట్టుకు ఎంపికయ్యాడు.  2022 ఏప్రిల్లో, శ్రీలంక పర్యటన కోసం ఆస్ట్రేలియా వన్‌డే జట్టుకు కూడా ఇంగ్లిస్ ఎంపికయ్యాడు.  అతను 2022 జూన్ 24న శ్రీలంకపై ఆస్ట్రేలియా తరపున తన తొలి వన్‌డే ఆడాడు. 

 మూలాలు 

వర్గం:ఆస్ట్రేలియా క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1995 జననాలు